CELEX: 32010D0226
Language: hu
Date: 2010-04-20 00:00:00
Title: 2010/226/: A Bizottság határozata ( 2010. április 20.) az 1907/2006/EK európai parlamenti és tanácsi rendelet XVII. mellékletében felsorolt, rövidláncú klórozott paraffinokra (SCCP-k) vonatkozó korlátozás felülvizsgálatáról (az értesítés a C(2010) 1942. számú dokumentummal történt) (EGT-vonatkozású szöveg)

22.4.2010   
            
            
               HU
            
            
               Az Európai Unió Hivatalos Lapja
            
            
               L 100/15
            
         A BIZOTTSÁG HATÁROZATA
   (2010. április 20.)
   az 1907/2006/EK európai parlamenti és tanácsi rendelet XVII. mellékletében felsorolt, rövidláncú klórozott paraffinokra (SCCP-k) vonatkozó korlátozás felülvizsgálatáról
   (az értesítés a C(2010) 1942. számú dokumentummal történt)
   (EGT-vonatkozású szöveg)
   (2010/226/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 69. cikke (5) bekezdésére,
   az 1907/2006/EK rendelet 133. cikke szerint létrehozott bizottsággal folytatott konzultációt követően,
   mivel:
   
               (1)
            
            
               Hollandia 2009. június 4-én kelt levelében az 1907/2006/EK rendelet XVII. mellékletének 42. bejegyzéseként feltüntetett, rövidláncú klórozott paraffinokra (SCCP-k) vonatkozó korlátozás felülvizsgálatát javasolta, és az említett rendelet 69. cikkének (5) bekezdése szerint ezt bizonyítékkal is alátámasztotta. Hollandia szerint ezek az anyagok kockázatot jelentenek a környezetre, különösen, ha olyan árucikkek előállításához dolgozzák fel őket, mint például gumiáruk, épület- és építőanyagok (szigetelőanyagok), textiltermékek, valamint festékkel és bevonatokkal kezelt árucikkek, és e termékek életciklusa során elillannak, kilúgozódnak vagy erodálódnak az adott termékből.
            
         
               (2)
            
            
               Az Európai Unió által a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendeletnek (2) megfelelően készített kockázatértékelési jelentés (3) legutóbbi kiegészítése azt a következtetést vonta le, hogy a rövidláncú klórozott paraffinok kielégítik a perzisztens, bioakkumulatív és mérgező (PBT) anyagokra vonatkozó kritériumokat, valamint a jelentés a textiltermékek hátsó bevonatából és a gumikeverék készítéséből/gumi átalakításából eredő további környezeti kockázatokat állapított meg. A rövidláncú klórozott paraffinok perzisztens, bioakkumulatív és mérgező voltuk miatt a „különös aggodalomra okot adó anyagok” (Substances of Very High Concern – SVHC) besorolást kapták, és az 1907/2006/EK rendelet 59. cikke szerint felkerültek a jelölt anyagok jegyzékébe.
            
         
               (3)
            
            
               A Holland Királyság által az EK-Szerződés 95. cikkének (4) bekezdése alapján a rövidláncú klórozott paraffinok felhasználására vonatkozóan bejelentett nemzeti rendelkezésekről szóló, 2007. június 7-i 2007/395/EK határozattal (4) a Bizottság felhatalmazta Hollandiát arra, hogy fenntartsa a rövidláncú klórozott paraffinokra vonatkozó nemzeti rendelkezéseit, amelyek szigorúbbak az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelv (5) I. mellékletében foglalt, a rövidláncú klórozott paraffinokra vonatkozó rendelkezéseknél. A rövidláncú klórozott paraffinokra vonatkozó, már meglévő, szigorúbb korlátozásokat, amelyeket az 1907/2006/EK rendelet (6) 67. cikkének (3) bekezdése szerinti bizottsági közlemény felsorol, Hollandia 2013. június 1-jéig tarthatja fenn.
            
         
               (4)
            
            
               Javasolták, hogy az ENSZ–EGB nagy távolságra jutó, országhatárokon átterjedő levegőszennyezésről szóló egyezménye, valamint a környezetben tartósan megmaradó szerves szennyező anyagokról szóló Stockholmi Egyezmény keretében vegyék fel a rövidláncú klórozott paraffinokat a perzisztens szerves szennyező anyagokról szóló jegyzőkönyvbe. Mivel ez még nem történt meg, indokolt a rövidláncú klórozott paraffinok 1907/2006/EK rendelet szerinti felülvizsgálatát kezdeményezni annak érdekében, hogy a megfelelő kockázatcsökkentő intézkedések esetleges elfogadása ne szenvedjen késedelmet.
            
         
               (5)
            
            
               Az 1907/2006/EK rendelet 69. cikkének (4) bekezdése szerint Hollandia elkészíti az említett rendelet XV. mellékletében foglalt követelményeknek megfelelő dokumentációt,
            
         ELFOGADTA EZT A HATÁROZATOT:
   1. cikk
   Az 1907/2006/EK rendelet XVII. mellékletének 42. bejegyzéseként feltüntetett, a rövidláncú klórozott paraffinokra vonatkozó korlátozást az említett rendelet 69. cikkében foglalt eljárás szerint felülvizsgálják.
   2. cikk
   Ennek a határozatnak a tagállamok és az Európai Vegyianyag-ügynökség a címzettjei.
   
      Kelt Brüsszelben, 2010. április 20-án.
      
         
            a Bizottság részéről
         
         Antonio TAJANI
         
            alelnök
         
      
   
   
      (1)  HL L 396., 2006.12.30., 1. o.
   
      (2)  HL L 84., 1993.4.5., 1. o.
   
      (3)  Az Európai Unió kockázatértékelési jelentésének 2008 augusztusában frissített változata – a http://ecb.jrc.ec.europa.eu/ címen olvasható.
   
      (4)  HL L 148., 2007.6.9., 17. o.
   
      (5)  HL L 262., 1976.9.27., 201. o.
   
      (6)  HL C 130., 2009.6.9., 3. o.